پوپ فرانسس کا عراق کا تاریخی دورہ مکمل، مسیحی اور مسلم رہنماؤں سے ملاقاتیں
پوپ فرانس کا 'امن کے زائر' کے طور پر کیے جانے والے عراقی دورے کا مقصد عراق میں مقیم مسیحی آبادی کا تحفظ اور مسیحی آبادی کی دیگر مذاہب سے تعلقات استوار کرنا ہے۔
ویب ڈیسک — واضح رہے کہ پوپ فرانسس کے دورے کے دوران اکثر گرجا گھروں میں ان کے عقیدت مند بغیر ماسک پہنے انہیں دیکھنے اور ان سے ملاقات کے لئے موجود تھے، ان ملاقاتوں میں سماجی فاصلوں کا خیال نہیں رکھا گیا تھا۔ عراق کا صحت عامہ کا نظام پہلے ہی کرونا وبا کے بڑھتے ہوئے کیسز کی وجہ سے مشکلات کا شکار ہے۔ پوپ فرانسس نے دورے کے اختتام پر کہا کہ اس دورے کے دوران کرونا وائرس کے بارے میں تشویش مسلسل ان کے ذہن ودل میں موجود تھی۔ پوپ فرانسس نےاپنے اس چار روزہ دورے میں عراق میں آباد عیسائی اور مسلمان رہنماؤں سے ملاقاتیں کیں اورانہیں پر امن بقائے باہمی کا پیغام دیا۔ پیر کے روز ہوائی اڈے پر انہیں رخصت کرنے کی تقریب میں عراق کے صدر برھم صالح بھی شامل تھے۔ مسیحیوں کے روحانی پیشوا پوپ فرانسس نے عراق کے تاریخی دورے کے دوران اتوار کو شدت پسند گروپ دولتِ اسلامیہ (داعش) کے مظالم سہنے والے مسیحی برادری کے افراد سے ملاقات کی۔ پوپ فرانسس جمعے کو سخت سیکیورٹی میں عراق پہنچے تھے۔ انہوں نے دورے کے آخری روز اتوار کو تاریخی شہر موصل کا بھی دورہ کیا جہاں اُنہوں نے مسیحی برادری سے ملاقات کی۔ پوپ نے جنگ کے دوران تباہ ہونے والے چرچ کے قریب دعائیہ سروس میں بھی شرکت کی۔ موصل شہر کا بیشتر حصہ داعش اور سیکیورٹی فورسز کی لڑائی کے باعث ملبے کے ڈھیر میں تبدیل ہو گیا تھا۔ البتہ تین سال قبل داعش کو یہاں شکست ہوئی تھی۔ ہفتے کو بین المذاہب تقریب سے خطاب کرتے ہوئے پوپ فرانسس نے کہا کہ "ہم مذاہب کے ماننے والے اس وقت خاموش نہیں رہ سکتے جب دہشت گردی مذہب کو نشانہ بناتی ہے۔ " کرونا وائرس کے تمام تر خطرات کے باوجود عراق کے دورے پر آنے والے پوپ فرانسس کے اس دورے کو نہایت اہم قرار دیا جا رہا ہے۔ پوپ فرانسس کا کہنا ہے کہ 'امن کے سفیر' کے طور پر یہ دورہ کر رہے ہیں جس کا مقصد عراق کی تاریخ اور یہاں بسنے والے مسیحیوں اور دیگر مذاہب کے مابین ہم آہنگی کو فروغ دینا ہے۔ دورے کے دوران پوپ فرانسس نے ہفتے کو شیعہ مسلمانوں کے اکثریتی ملک عراق کے سب سے اہم مذہبی رہنما آیت اللہ علی سیستانی سے عراق کے مقدس شہر نجف میں ملاقات کی۔ ملاقات کے دوران آیت اللہ سیستانی نے کہا کہ عراق میں بسنے والے مسیحیوں کو بھی امن کے ساتھ جینے کا حق ملنا چاہیے۔ چار کروڑ آبادی والے مسلم اکثریتی ملک عراق میں 2003 کی جنگ سے قبل 15 لاکھ کے لگ بھگ مسیحی آباد تھے۔ تاہم گزشتہ کئی سالوں سے جاری جنگ و جدل اور بد امنی کے باعث اب یہ تعداد کم ہو کر صرف چار لاکھ رہ گئی ہے جو مجموعی ملکی آبادی کا صرف ایک فی صد ہے۔ 2014 میں امریکہ اور اس کی اتحادی افواج کی جانب سے داعش کو شکست دینے کے اعلان کے بعد پوپ فرانسس نے کہا تھا کہ وہ بے گھر افراد اور جنگ سے متاثرہ افراد سے ملاقات کے لیے عراق آئیں گے۔ البتہ، اتوار کو شمالی کرد علاقے میں کچھ دیر قیام کے بعد پوپ نے موصل کے تاریخی شہر کا دورہ کیا اور وہاں جنگ کے دوران تباہ ہونے والے کیتھولک چرچ میں دعا کرائی اور جنگ سے متاثرہ افراد سے ملاقات کے علاوہ شہر کی تعمیرِ نو کا بھی جائزہ لیا۔ پوپ فرانسس دورۂ عراق پر جمعے کو پہنچے تھے جہاں اُنہوں نے عراقی وزیرِ اعظم سمیت دیگر حکام سے بھی ملاقاتیں کی تھیں۔ پوپ کے دورے کے دوران سیکیورٹی کے لیے ہزاروں افراد کو تعینات کیا گیا تھا جب کہ ملک کے طول و عرض میں سفر کے دوران اُنہوں نے بکتر بند گاڑیوں، ہیلی کاپٹرز اور بلٹ پروف گاڑیوں کا استعمال کیا۔ پوپ فرانسس کا عراق کا یہ گزشتہ 15 ماہ کے دوران پہلا اور اٹلی سے باہر ان کا 33 واں دورہ ہے۔